钦定古今图书集成/理学汇编/学行典/第175卷 > 曹珖
## 钦定古今图书集成/理学汇编/学行典/第175卷 > 曹珖

按《青州府志》：“曹珖，字用韦，益都人。少沈毅好学，博通
经史，究心洙泗之旨。万历庚子、辛丑，举乡会魁，授户
部主事。力抑诸阉，不以军糈抵诸珰债。迁职方郎，严
绝馈遗。诸大帅转求厂珰，益力绝之。清直震中外，修
饬边政，枢务澄清。升河南参政，自以正直多忌，辞不
赴任。丙辰大祲，家乏粮，采树头舂和谷豆煮食引日”，
时钦发赈银十六万两，米十二万石。省城院议米不
及青珖，具书按院赵日亨，历“数人相食、父子相食”诸
惨状。青应得赈米数万石，请速拨到，急救遗𥟖。由是
饥民有济。升太常少卿。首疏发《红丸案》，劾中贵崔文
昇，引李可灼误用御药。升光禄太常卿。与邹忠介、冯
恭定、高忠宪诸理学会讲于首善书院，作讲学说。任
大理时，将逮杨、左，诸臣珖请归养，俱忤魏忠贤。奸党
潘士闻、卢承钦等交参削夺为民，编入《三朝要典》，祸
不测。崇祯初，起，魏党摧折诸臣，首擢户部侍郎，立清
诸弊。升工部尚书，加太子少保。纠侵帑，奏核实，清冒
破，裁冗滥。清正自持，屡荷钦褒：曰“实心任事”，曰“清勤
素著，曰才品干练。”会推冢宰，与宜兴不协，阻之。时太
监张彝宪总理户、工两部事务，横挠不法。主事金铉
等被其罗织中伤。珖力申救，又与侍郎高弘图疏列
其罪，不报。遂引年请告，温旨赐驰驒归。嗣是功令日
严，海内多事，阁部大臣鲜克自全者，惟珖勇退，以令
名终，时人荣之。后累起冢宰、总宪，皆辞不就。珖释褐
四十馀年，三仕三予告，大半家食。家无中人之产，安
贫乐道。著撰有《解经史评》《青州考》《大树堂集》诸书。年
八十终。